
	PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
Nr. 31/143/09.09.2008
	
	Comisia pentru Egalitatea de şanse 
pentru femei şi bărbaţi

            Nr. 37/353/09.09.2008



RAPORT  comun

asupra propunerii legislative pentru modificarea 
Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă 

Potrivit prevederilor art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate, spre dezbatere în fond,  cu propunerea legislativă pentru modificarea Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă, trimisă cu adresa nr. Pl-x 74 din 25 februarie 2008, înregistrată cu nr.31/143 din  26 februarie 2008 şi respectiv cu nr.37/78 din 26 februarie 2008.

Senatul, în calitate de prima Cameră sesizată, a respins propunerea legislativă în şedinţa din 20 februarie 2008. 

         Camera Deputaţilor este Cameră decizională,  conform prevederilor art.75 din Constituţia României, republicată, şi ale  art. 92 alin.(9) pct.2  din Regulamentul Camerei Deputaţilor, republicat. 

         Guvernul, conform punctului de vedere transmis cu adresa nr.2499 din 27.09.2007, nu susţine adoptarea acestei iniţiative legislative.
          Consiliul Legislativ a avizat favorabil propunerea legislativă, cu observaţii şi propuneri, conform avizului nr.1312/1.10.2007. 


Comisia pentru drepturile omului, culte şi problemele minorităţilor naţionale, prin avizul nr. 25/111 din 16 aprilie 2008, a avizat favorabil această propunere legislativă.

Comisia pentru administraţie publică, amenajarea teritoriului şi echilibru ecologic, prin avizul nr. 26/2207 din 15 aprilie 2008, a avizat negativ această propunere legislavă.
Iniţiativa legislativă are ca obiect de reglementare  modificarea Codului familiei, adoptat prin Legea nr. 4/1953, publicată în Buletinul Oficial nr. 1 din 4 ianuarie 1954, republicată în Buletinul Oficial nr. 13 din 18 aprilie 1956, cu modificările şi completările ulterioare, precum şi modificarea Legii nr. 119/1996 cu privire la actele de stare civilă, publicată în Monitorul Oficial al României, Partea I, nr. 282 din 11 noiembrie 1996, cu modificările şi completările ulterioare, prin inserarea, în cadrul mai multor texte, a unei precizări potrivit căreia căsătoria se poate încheia numai între un bărbat şi o femeie. 

În conformitate cu prevederile art. 61 şi 63 din Regulamentul Camerei Deputaţilor, republicat, membrii celor două comisii sesizate în fond  au examinat propunerea legislativă şi documentele care o însoţesc, în şedinţe separate, în 9 iulie 2008 şi, respectiv, 9 septembrie 2008. 

La dezbateri au participat, în calitate de invitaţi, din partea Ministerului Internelor şi Reformei Administrative, domnii Pătuleanu Marin- secretar de stat şi domnul Mircea Alexandru- secretar general adjunct. 

La lucrările Comisiei juridice, de disciplină şi imunităţi au fost prezenţi 16 deputaţi, din totalul de 29 membri, iar la cele ale Comisiei pentru egalitatea de şanse pentru femei şi bărbaţi au fost prezenţi 11 deputaţi din totalul de 13 membri. 

Cu prilejul dezbaterilor, membrii celor două Comisii au constatat că, potrivit prevederilor legislaţiei române în vigoare, una dintre condiţiile de fond ce trebuie îndeplinite la încheierea căsătoriei o reprezintă diferenţa de sex. Din reglementarea relaţiilor de familie, prevăzute de art. 1, 4, 5, 25, 47-52, 53-60 din Codul familiei rezultă că se poate încheia căsătoria numai între persoane de sex diferit. Totodată, în cadrul dezbaterilor, s-a evidenţiat faptul că Legea nr. 119/1996, în forma ei actuală, respectă dezideratele sociale prezente, acoperind realităţile economico-sociale existente, astfel încât modificarea ei, în sensul propunerii legislative nu se justifică.  
Faţă de aceste considerente, membrii celor două Comisii au hotărât, cu majoritate de voturi (6 voturi împotrivă), să propună plenului Camerei Deputaţilor respingerea propunerii legislative pentru modificarea Legii nr.23/1999 pentru modificarea şi completarea unor dispoziţii din Codul familiei şi din Legea nr.119/1996 cu privire la actele de stare civilă.
În raport de obiectul şi conţinutul reglementării, proiectul de lege face parte din categoria legilor organice. 

